b'\n_START_ARTICLE_\nVladimir Vladimirovi\xc4\x8d Majakovski\n_START_SECTION_\n\xc5\xbdivljenje\n_START_PARAGRAPH_\nPo o\xc4\x8detovi smrti se je dru\xc5\xbeina Majakovskega preselila v Moskvo. Mladi Majakovski se je pridru\xc5\xbeil revolucionarnemu gibanju in so ga ve\xc4\x8dkrat zaprli. Leta 1911 se je vpisal na Moskovsko strokovno \xc5\xa1olo slikarstva, kiparstva in stavbarstva ter se seznanil z ruskimi futuristi. Podpisal je kubo-futuristi\xc4\x8dni manifest Klofuta dru\xc5\xbebenemu okusu (\xd0\x9f\xd0\xbe\xd1\x89\xd1\x91\xd1\x87\xd0\xb8\xd0\xbd\xd0\xb0 \xd0\xbe\xd0\xb1\xd1\x89\xd0\xb5\xd1\x81\xd1\x82\xd0\xb2\xd0\xb5\xd0\xbd\xd0\xbd\xd0\xbe\xd0\xbc\xd1\x83 \xd0\xb2\xd0\xba\xd1\x83\xd1\x81\xd1\x83) in v obdobju od 1912 do 1922 izoblikoval posebno vrsto pesni\xc5\xa1tva, ki je izra\xc5\xbealo pomembne sestavine sodobne zavesti. Z navdu\xc5\xa1enjem se je pridru\xc5\xbeil revoluciji (1917), v pesni\xc5\xa1tvu pa mu je uspelo povezati avantgardno poetiko in revolucionarno anga\xc5\xbeiranost. S svojo izrazito urbano revolucionarno liriko je v prvih letih po revoluciji navdu\xc5\xa1eval mno\xc5\xbeice. Proti koncu dvajsetih let ga je napadla proletarska kritika, saj je pesnik v ostrih satirah grajal pojave malome\xc5\xa1\xc4\x8danstva in birokracije v novi dru\xc5\xbebi. To mu je najbolj uspelo v satiri\xc4\x8dno-grotesknih komedijah Stenica (1928) in Velika \xc5\xbeehta (1930). Njegovo najpomembnej\xc5\xa1e delo pa je pesnitev Oblak v hla\xc4\x8dah (\xd0\x9e\xd0\xb1\xd0\xbb\xd0\xb0\xd0\xba\xd0\xbe \xd0\xb2 \xd1\x88\xd1\x82\xd0\xb0\xd0\xbd\xd0\xb0\xd1\x85), 1915. Leta 1930 je pesnik, ki je s svojo avantgardno poetiko in intimnimi revolucionarnimi stali\xc5\xa1\xc4\x8di zelo vplival na razvoj ruskega in evropskega pesni\xc5\xa1tva, naredil samomor._NEWLINE_Pokopan je na moskovskem pokopali\xc5\xa1\xc4\x8du Novodevi\xc4\x8di.'